കര്ണാടക അതിര്ത്തിയില് ബസുകള് തടഞ്ഞു ഗൂഡല്ലൂര്:നീലഗിരിയില് നിന്ന് കര്ണാടക മൈസൂര് ഭാഗത്തേക്ക് പോവുകയായിരുന്ന തമിഴ്നാട് ട്രാന്സ്പോര്ട്ട് കോര്പ്പറേഷന് ബസ് തടഞ്ഞത് വിവാദത്തിനിടയാക്കി. ലോക്ഡൗണ് ഇളവുകളെത്തുടര്ന്ന് കേരളമൊഴികെയുള്ള അന്തര്സംസ്ഥാന ബസ് സര്വീസിന് തമിഴ്നാട് സര്ക്കാര് അനുമതി നല്കിയിരുന്നു. ഇതോടെ കര്ണാടക ബസ്സുകളും തിങ്കളാഴ്ച മുതല് നീലഗിരിയിലേക്ക് പ്രവേശിച്ചു തുടങ്ങി.തമിഴ്നാട് ട്രാന്സ്പോര്ട്ട് കോര്പ്പറേഷന് ബസ്സുകളും കര്ണാടകയിലെ മൈസൂര്,ബംഗളൂരു ഗുണ്ടല്പേട്ട ഭാഗത്തേക്കും സര്വീസ് തുടങ്ങി. ബസ്സിലെ യാത്രക്കാരുടെ കൈവശം ആര് ടി പി.സി ആര് അല്ലെങ്കില് വാക്സിനേഷന് സര്ട്ടിഫിക്കറ്റ് ഉണ്ടോ എന്ന് പരിശോധന ചൊവ്വാഴ്ച മുതല് തുടങ്ങി.തമിഴ്നാട് കര്ണാടക അതിര്ത്തിയായ കക്കനഹള്ളിയിലാണ് പൊലീസും ആരോഗ്യവകുപ്പും പരിശോധന നടത്തുന്നത്. ഇതിനിടെ ഊട്ടിയില് നിന്ന് മൈസൂര് ഭാഗത്തേക്ക് പോവുകയായിരുന്നു ടി.എന്.എസ്.ടി സി ബസിലെ യാത്രക്കാര്ക്ക് ആര് ടി പി സി ആര് ഇല്ലെന്ന കാരണം പറഞ്ഞ് ബസ് തടഞ്ഞു.ഇതോടെയാണ് കര്ണാടക ബസിലെ യാത്രക്കാരുടെ രേഖകള് പരിശോധിക്കണമെന്ന ആവശ്യപെട്ട് കര്ണാടക ബസും തടഞ്ഞിട്ടു. ചാംരാജ്, നീലഗിരി കലക്ടര്മാര് തമ്മില് നടത്തിയ ചര്ച്ചയെ തുടര്ന്ന് അടുത്ത ദിവസം മുതല് സര്ട്ടിഫിക്കറ്റ് ഉള്ളവര്ക്ക് മാത്രമേ യാത്ര അനുവദിക്കൂ എന്ന് തീരുമാനിച്ച് ബസുകള് അതിര്ത്തി കടക്കാന് സമ്മതിച്ചു. ബുധനാഴ്ച മുതല് ബസ്സില് കയറുന്ന യാത്രക്കാരുടെ രേഖകള് കണ്ടക്ടര്മാര് പരിശോധിച്ച് ഉറപ്പു വരുത്തണമെന്ന നിര്ദ്ദേശം നല്കിയിരിക്കുകയാണ്.ഇതോടെ നിര്ബന്ധ രേഖകളില്ലാതെ ഇരു സംസ്ഥാനത്തേക്ക് യാത്ര ചെയ്യാന് കഴിയാത്ത അവസ്ഥ നേരിട്ടിരിട്ടിരിക്കുകയാണ്.